Document ID: 32011D0731

NÕUKOGU OTSUS,
8. november 2011,
Euroopa Liidu nimel 2006. aasta rahvusvahelise troopilise puidu lepingu sõlmimise kohta
(2011/731/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikleid 192 ja 207 koostoimes artikli 218 lõike 6 punktiga a,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut
ning arvestades järgmist:
(1)
27. jaanuaril 2006 kiitis ÜRO kaubandus- ja arengukonverentsi (Unctad) egiidi all loodud läbirääkimiskonverents heaks 2006. aasta rahvusvahelise troopilise puidu lepingu („2006. aasta leping”) teksti.
(2)
2006. aasta lepinguga asendatakse pikendatud 1994. aasta rahvusvaheline troopilise puidu leping („1994.aasta leping”), mis kehtib kuni 2006. aasta lepingu jõustumiseni.
(3)
2006. aasta leping on avatud allkirjastamiseks alates 3. aprillist 2006 ning jääb avatuks kuni üks kuu pärast selle lõplikku jõustumist. Nõusolekut end lepinguga siduda väljendatakse kas lepingu allkirjastamisega või lepingu ratifitseerimise, sellega nõustumise, selle heakskiitmise, või sellega liitumise teel.
(4)
2006. aasta lepingu eesmärgid on kooskõlas ühtaegu nii ühise kaubanduspoliitika kui ka keskkonnapoliitikaga.
(5)
Euroopa Ühendus oli 1994. aasta lepingu osaline. 2006. aasta lepinguga jätkatakse Euroopa Liidu säästva arengu eesmärkide edendamist.
(6)
Ühendus allkirjastas 2006. aasta lepingu 2. novembril 2007. Kõik liikmesriigid on väljendanud oma kavatsust kõnealune leping ratifitseerida.
(7)
Rahvusvahelise Troopilise Puidu Organisatsiooni tarbijaliikmete kohustuslikke osamakseid arvestatakse peamiselt nende troopilise puidu impordimahu järgi; liit osaleb Rahvusvahelise Troopilise Puidu Organisatsiooni halduseelarve rahastamises pärast uue lepingu jõustumist, kuid liikmesriikidel ja samuti ka liidul on võimalik vabatahtlikult kavandatavaid meetmeid rahaliselt toetada organisatsiooni selleks ette nähtud eraldi kontode kaudu.
(8)
2006. aasta leping tuleks heaks kiita,
ON VASTU VÕTNUD KÄESOLEVA OTSUSE:
Artikkel 1
Käesolevaga kiidetakse liidu nimel heaks 2006. aasta rahvusvaheline troopilise puidu leping (1) (edaspidi „2006. aasta leping”).
Artikkel 2
Nõukogu eesistujal on õigus nimetada isik(ud), kes on volitatud andma heakskiitmiskirja liidu nimel hoiule Ühinenud Rahvaste Organisatsiooni peasekretärile vastavalt 2006. aasta lepingu artikli 36 lõikele 2.
Brüssel, 8. november 2011

Labels: 1
15
5